Bolalar savdosi
Bolalar savdosi odam savdosining bir ko‘rinishi bo‘lib, Birlashgan Millatlar Tashkiloti tomonidan bolani qullik, majburiy mehnat va ekspluatatsiya qilish maqsadida o‘g‘irlash, „yollash, tashish, topshirish, yashirish“ sifatida taʼriflanadi. Ushbu taʼrif xuddi shu hujjatdagi „odam savdosi“ taʼrifidan ancha kengroqdir. Bolalar, shuningdek, asrab olish bahonasida ham odam savdosiga uchrashi mumkin. Bolalar savdosining koʻlami haqidagi statistik maʼlumotlarni olish qiyin boʻlsa-da, Xalqaro Mehnat Tashkiloti (XMT) har yili 10 000 nafar bola savdosi qurboni boʻlishini taxmin qilmoqda. 2012-yilda Birlashgan Millatlar Tashkilotining Giyohvand moddalar va jinoyatchilik boʻyicha boshqarmasi (UNODC) bola qurbonlar ulushi 3 yil ichida 20 foizdan 27 foizga oshganini xabar qildi. Har yili dunyoning turli burchaklaridan 300 ming bola olib ketilib, odam savdogarlari tomonidan qul sifatida sotiladi. Qoʻshma Shtatlarga olib kelingan 17 000 kishining 28 foizi bolalardir — kuniga taxminan 13 bola bolafurushlar qurboniga aylanadi. 2014-yilda Thorn-odam savdosiga qarshi kurash tashkiloti tomonidan olib borilgan tadqiqotlar shuni koʻrsatdiki, Craigslist kabi internet saytlari shu sohada biznes yuritish uchun vosita sifatida foydalaniladi va bolalar jinsiy savdosidan omon qolganlarning 70 foizi bir paytlar shu yerda onlayn tarzda sotilgan. Bolalar savdosi xalqaro miqyosda dunyoning har bir mintaqasida mavjud boʻlgan va koʻpincha inson huquqlari poy-mol qilinishiga olib keladigan ogʻir jinoyat sifatida tan olingan. Shunga qaramay, soʻnggi oʻn yil ichida tadqiqot va jamoatchilik harakatlarining keskin oʻsishi tufayli ushbu amaliyotning tarqalishi va oqibatlari xalqaro ahamiyatga ega boʻldi. Cheklangan tadqiqotlar hali bolalar savdosining barcha sabablarini aniqlagani yoʻq, ammo qashshoqlik, gumanitar inqiroz va taʼlimning yetishmasligi yuqori koʻrsatkichlarni egallaydi. Shunga koʻra, turli xil potensial yechimlar taklif qilingan va amalga oshirilgan, ularni toʻrt turdagi harakatlarga boʻlish mumkin: keng qamrovli himoya, oldini olish, huquqni muhofaza qilish va jabrlanuvchilarga yordam berish. Bolalar savdosiga oid asosiy xalqaro hujjatlar 1989-yilda qabul qilingan Bola huquqlari toʻgʻrisidagi BMT konvensiyasi, 1999-yilda qabul qilingan „Bolalar mehnatining eng yomon shakllari toʻgʻrisida“gi Xalqaro mehnat tashkiloti konvensiyasi va 2000-yilda qabul qilingan „Odamlar, ayniqsa ayollar va bolalar savdosining oldini olish, bostirish va jazolash toʻgʻrisida“gi BMT protokoli hisoblanadi.